钦定古今图书集成/明伦汇编/氏族典/第395卷 > 李德辉
## 钦定古今图书集成/明伦汇编/氏族典/第395卷 > 李德辉

按《元史李德辉传》：“德辉，字仲实，通州潞县人。世祖在
潜藩，用刘秉忠荐，使侍裕宗讲读，乃与窦默等皆就
辟。宪宗封宗亲，割京兆隶世祖潜藩，择廷臣能理财
赋者，俾调军食，立从宜府，以德辉为使。德辉募民入
粟绵竹，散钱币，给盐券为直，未期年，而军储充羡。至
元元年，授太原路总管。五年，征为右三部尚书，皇子”
安西王镇关中，奏以德辉为辅，遂改安西王相。十二
年，诏以王相抚蜀。十四年，德辉为西川行枢密院副
使，军围合州，德辉出合，俘系顺庆狱者纵之使归。语
州将张玨“以天子威德远著。”又为书以礼义祸福反
复譬解之。玨未及报，而德辉还王邸。既而合州遣李
兴、张却诇事成都，获之，释不杀。复为书纵归，使谕其
将王立，如《谕玨》者，而辞益剀切。立使兴等怀蜡书闲
至成都。德辉单舸济江，薄城下，呼立出降，安集其民
而罢置其吏，合人自立而下，家绘事之。十七年，置行
中书省，以德辉为安西行省左丞。是年，西南夷罗施
鬼国既降复叛，诏讨之，兵且压境。德辉适被命在播，
乃遣张孝思谕鬼国趣降，其酋阿察熟德辉名，曰：“是
活合州李公耶！”即身至播州降。乃改《鬼国》为顺元路，
以其酋为宣抚使。德辉卒，蛮夷哭之哀，如私亲，为位
而祭者，动辄千百人。合州安抚使王立衰绖，率吏民
拜哭，声震山谷。为发百人护丧，立庙祀之。